**Ministru kabineta noteikumu projekta „Grozījumi Ministru kabineta 2006.gada 24.janvāra noteikumos Nr.80 „Noteikumi par kuģu apkalpes minimālo sastāvu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta noteikumu projekts „Grozījumi Ministru kabineta 2006.gada 24.janvāra noteikumos Nr.80 „Noteikumi par kuģu apkalpes minimālo sastāvu”” (turpmāk – Projekts) izstrādāts ar mērķi precizēt konstatētās nepilnības un veikt redakcionālus labojumus, lai nodrošinātu atbilstību praksei un citiem normatīvajiem aktiem.Projekts stāsies spēkā Oficiālo publikāciju un tiesiskās informācijas likuma 7.panta otrajā daļā noteiktajā kārtībā, proti, nākamajā dienā pēc tā izsludināšanas. |

|  |
| --- |
| I. Tiesību akta projekta izstrādes nepieciešamība |
| 1. |  Pamatojums | Jūrlietu pārvaldes un jūras drošības likuma 11.panta ceturtā daļa. |
| 2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kuģu apkalpes minimālā sastāva komplektēšanas kārtību Latvijas kuģiem nosaka Ministru kabineta 2006.gada 24.janvāra noteikumi Nr.80 „Noteikumi par kuģu apkalpes minimālo sastāvu” (turpmāk – Noteikumi Nr.80).Projekts ir izstrādāts, lai precizētu:1. tiesību normas atbilstoši praksē konstatētajām problēmām;
2. starptautiskos reisos iesaistīto, zvejas, kabotāžas un iekšējo ūdeņu kuģu apkalpes minimālā sastāva normas atbilstoši Ministru kabineta 2018.gada 21.novembra noteikumiem Nr.711 “Grozījumi Ministru kabineta 2005.gada 22.novembra noteikumos Nr.895 "Jūrnieku sertificēšanas noteikumi**"”** (Noteikumu Nr.80 1. un 2.pielikums);
3. Noteikumu Nr.80 3.pielikumu (apliecība par kuģa apkalpes minimālo sastāvu);
4. Noteikumu Nr.80 4.pielikumu (iesniegums apliecības par kuģa apkalpes minimālo sastāvu saņemšanai).

**Būtiskākās izmaiņas:**Projektā tiek precizēta lietotā terminoloģija attiecīgi vārdus “kuģa apkalpes minimālā sastāva noteikšana” aizstājot ar vārdiem “kuģa apkalpes minimālā sastāva komplektēšana”, ņemot vērā Jūrlietu pārvaldes jūras drošības likuma 24.pantā lietoto terminoloģiju.Projekts paredz, ka Noteikumi Nr.80 neattiecas uz Valsts robežsardzes kuģu, stāvkuģu un zvejas laivu apkalpes sastāvu. Stāvkuģiem praksē nav regulāras apkalpes, bet var būt dežurējošs apkalpojošais personāls, līdz ar to minimālā sastāva apliecības stāvkuģiem nav jāizsniedz, arī zvejas laivām minimālā sastāva apliecības netiek izsniegtas. Attiecībā uz Valsts robežsardzes kuģu apkalpi, ņemot vērā, ka tie ir valsts dienesta kuģi un kuģu apkalpes uz tiem komplektē pēc citiem principiem salīdzinot ar tirdzniecības floti, Projekts paredz, ka Valsts robežsardzes kuģu apkalpes minimālo sastāvu nosaka kuģa īpašnieks savas iestādes iekšējos noteikumos, saskaņojot to ar valsts akciju sabiedrību “Latvijas Jūras administrācija”.Projekts precizē Noteikumu Nr.80 12.punktu, saīsinot kuģa īpašnieka iesnieguma izskatīšanas termiņu no piecām darbdienām uz trīs darbdienām, kā arī paredzot to, ka valsts akciju sabiedrība “Latvijas Jūras administrācija”, izskatot kuģa īpašnieka iesniegumu, papildus izvērtē apkalpes spēju nodrošināt darba un atpūtas laika prasību izpildi un kuģa drošības vadības un aizsardzības pasākumus.Latvijas karogs kopš 2012.gada ir iekļauts Parīzes Saprašanās memoranda par ostas valsts kontroli Baltajā sarakstā, kas liecina par Latvijas karoga kuģu atbilstību starptautiskajām prasībām. Piesaistot kuģus Latvijas karogam ir konstatēts, ka kuģu īpašnieki vēlas tādus kuģu apkalpes minimālos sastāvus, kādi tie ir kuģa iepriekšējam vai konkurējošam karogam, tādējādi vairākiem SOLAS kuģiem ir izteikti skaitliski mazs apkalpes minimālais sastāvs, kas savukārt turpmāk varētu būt apdraudējums cilvēku dzīvībai un veselībai, kuģošanas drošībai, kā arī apkārtējai videi. Grozījumi Noteikumos Nr.80 rosinās kuģu īpašniekus ievērot jūrnieku darba un atpūtas prasības, liedzot kuģu īpašniekiem piedāvāt tādus kuģa apkalpes minimālos sastāvus, kuri pienācīgi nenodrošina jūrniekiem atpūtu. Lai nākotnē novērstu situācijas ar neadekvāti mazām apkalpēm Latvijas karoga kuģiem, ar Projektu tiek paredzēts pienākums kuģa īpašniekam attiecībā uz viņa piedāvāto kuģa apkalpes minimālo sastāvu, ja tas atšķiras no Noteikumos Nr.80 norādītā sastāva, aizpildīt darba/atpūtas grafiku saskaņā ar pastāvošajām prasībām jūrnieku darba un atpūtas jomā.Projekts precizē Noteikumu Nr.80 13.punktu paredzot, ka atzīto organizāciju tehniskajā uzraudzībā esošiem kuģiem apliecības par kuģa apkalpes minimālo sastāvu derīguma termiņš ir piesaistīts klasifikācijas apliecības derīguma termiņam.Projekts papildina Noteikumu Nr.80 15.punktu paredzot, ka apliecība par kuģa apkalpes minimālo sastāvu zaudē spēku arī gadījumā, ja mainās kuģa īpašnieks vai kuģošanas sabiedrība.Projekts precizē Noteikumu Nr.80 1.un 2.pielikumā ietvertās starptautiskos reisos iesaistīto kuģu, zvejas kuģu, kabotāžas kuģu un iekšējo ūdeņu kuģu apkalpes minimālā sastāva normas atbilstoši Ministru kabineta 2018.gada 21.novembra noteikumiem Nr.711 “Grozījumi Ministru kabineta 2005.gada 22.novembra noteikumos Nr.895 "Jūrnieku sertificēšanas noteikumi", tai skaitā papildinot ar jaunām kvalifikācijām, piemēram kuģa elektromehāniķis, kuģa elektriķis, kvalificēts sardzes motorists. Attiecīgi precizēts arī apkalpes locekļu skaits, ņemot vērā kuģa tipu, kuģošanas rajonu, u.c. parametrus tā, lai kuģu īpašniekiem darba/atpūtas grafiku aizpildīšana neradītu pārlieku lielu slogu, taču tajā pašā laikā rosinātu kuģu īpašniekus pievērst lielāku uzmanību uz viņu kuģiem nodarbinātajām apkalpēm un jūrnieku darba tiesībām, tādējādi nākotnē samazinot smagu un sevišķi smagu jūras negadījumu iespējamo risku.Projekts precizē Noteikumu Nr.80 3.pielikumu (apliecība par kuģa apkalpes minimālo sastāvu), ņemot vērā Starptautiskās Jūrniecības organizācijas (IMO) 2011.gada 30.novembra Rezolūciju A.1047(27) “Minimālā sastāva drošas komplektēšanas principi”. Noteikumu Nr.80 šobrīd 3.pielikumā ietvertajā apliecībā par kuģa apkalpes minimālo sastāvu nav norādīta “Kuģošanas sabiedrība”, par ko ir saņemti aizrādījumi Latvijas karoga kuģiem ārvalstu ostās. Projekts precizē Noteikumu Nr.80 4.pielikumu (Iesniegums apliecības par kuģa apkalpes minimālo sastāvu saņemšanai) ietverot papildu informāciju, kas nepieciešama apliecības par kuģa apkalpes minimālo sastāvu izsniegšanai, kā piemēram, vai kuģa apkalpes sastāvs spēs efektīvi nodrošināt kuģa aizsardzības plāna un kuģa drošības vadības sistēmas prasības, kā arī navigācijas sardzi un novērošanu. Iesniegumā ietverta sadaļa par plānoto kuģa apkalpes darba un sardzes grafiku, tādējādi novēršot problēmu ar neadekvāti mazu apkalpju kuģiem zem Latvijas karoga.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS „Latvijas Jūras administrācija”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums ietekmē vai varētu ietekmēt Latvijas Kuģu reģistrā reģistrētu kuģu īpašniekus (uz 2020.gada 1.jūliju Latvijas Kuģu reģistrā ir reģistrēti 348 kuģi, to skaitā, kravas un pasažieru kuģi ar bruto tilpību vienādu vai lielāku par 500 – 29 kuģi). |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” par projekta izstrādi ir informēti sabiedrības pārstāvji, 2020. gada 30.augustā ievietojot Paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Tiks papildināts. |
| 4. | Cita informācija |  Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Noteikumu projekta izpildi nodrošinās VAS „Latvijas Jūras administrācija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros.Saistībā ar Noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav.  |

Satiksmes ministrs T.Linkaits

Vīza:

valsts sekretāre I.Stepanova